Siya se WB-deelname hang glo in weegskaalSiya Kolisi het die Webb Ellis-trofee saam met die Springbokke in 2019 omhoog gehou. (Foto: Wikus de Wet/AFP) Siya Kolisi se deelname aan die Wêreldbeker-toernooi hang in die weegskaal nadat hy sy knie in die Verenigde Rugbykampioenskap-wedstryd tussen die Sharks en Munster in Durban beseer het. Luidens berigte het die Springbok-kaptein die kruisligamente en meniskus van sy regterknie seergemaak. Kolisi het glo reeds ŉ paar spesialiste gesien, terwyl hy Dinsdag sal probeer om nog ŉ opinie te kry. “Indien Siya tot ŉ operasie instem, sal hy waarskynlik nie weer vanjaar kan rugby speel nie,” het ŉ SA Rugby-bron vir AFP gesê. As die losvoorspeler daarteen besluit, kan hy vir tot vier maande op die krukkelys wees en Suid-Afrika se Rugbykampioenskap-veldtog en ŉ paar van sy Wêreldbeker-opwarmingswedstryde misloop. Die Springbokke speel op 8 Julie in die eerste Rugbykampioenskap-kragmeting teen Australië op Loftus Versfeld, terwyl daar ook voorbereidingswedstryde teen Wallis en Nieu-Seeland op die spyskaart is. Kolisi sal sy bes doen om saam met die span na Frankryk te vlieg waar hulle sal poog om die Webb Ellis-trofee te verdedig. Kolisi se vrou, Rachel, het intussen vir gebed op sosiale media gevra. “Ek glo in wonderwerke. Ek sal dit baie waardeer as julle saam met ons bid. Ek het al vantevore gesien dat God intree en ek glo dat Hy dit weer sal doen,” het sy op sosiale media geskryf. Siya Kolisi is SA Rugby se speler van die jaar. Foto: Rodger Bosch/AFP. Die 31-jarige speler het in 2013 sy Springbok-buiging gemaak en hy het in 2018 die eerste keer die kapteinskapleisels teen Engeland op Ellispark vasgevat. Hy het 29 van sy 45 toetse as kaptein gewen en sy wenpersentasie (64%) vergelyk goed met die van Jean de Villiers (64%), Francois Pienaar (65%) en John Smit (65%). Hy is vroeg in 2022 as SA Rugby se speler van die jaar aangewys. “Dit was om verskeie redes waarskynlik die Springbokke se taaiste seisoen nóg en Siya het beslis van voor gelei,” het Mark Alexander, president van SA Rugby, destyds gesê. “Hy was goed deur die afrigters en sy spanmaats ondersteun en hy het onder moeilike omstandighede ware leierskap getoon. Hy het al beter begin speel soos wat die jaar gevorder het en hy is uiteindelik saam met Makazole Mapimpi, Lukhanyo Am, Eben Etzebeth en Malcolm Marx in Wêreldrugby se droomspan vir 2021 opgeneem.”